L 197/2
LT
Europos Sąjungos oficialusis leidinys
2023 8 7
(5)
Jungtinė Karalystė pranešė Komisijai apie vieną labai patogeniško paukščių gripo (LPPG) protrūkį tarp naminių paukščių Kento grafystėje (Anglija), kuris 2023 m. liepos 20 d. buvo patvirtintas laboratoriniu tyrimu (AT-PGR);
(6)
Jungtinės Amerikos Valstijos pranešė Komisijai apie vieną labai patogeniško paukščių gripo (LPPG) protrūkį tarp naminių paukščių Niujorko valstijoje, kuris 2023 m. liepos 25 d. buvo patvirtintas laboratoriniu tyrimu (AT-PGR);
(7)
po šių naujausių LPPG protrūkių Jungtinės Karalystės ir Jungtinių Amerikos Valstijų veterinarijos tarnybos aplink užkrėstus ūkius nustatė bent 10 km apribojimų taikymo zonas ir įgyvendino likvidavimo politiką, kad būtų suvaldytas LPPG ir apribotas šios ligos plitimas;
(8)
Jungtinė Karalystė ir Jungtinės Amerikos Valstijos pateikė Komisijai informaciją apie jų teritorijose susiklosčiusią epizootinę situaciją ir apie priemones, kurių imtasi siekiant užkirsti kelią tolesniam LPPG išplitimui;
(9)
Komisija tą informaciją įvertino.
Komisija mano, kad, atsižvelgiant į gyvūnų sveikatos padėtį teritorijose, kuriose taikomi Jungtinės Karalystės ir Jungtinių Amerikos Valstijų veterinarijos institucijų nustatyti apribojimai, naminių paukščių, naminių paukščių genetinės medžiagos produktų ir naminių bei medžiojamųjų paukščių šviežios mėsos siuntų iš tų teritorijų įvežimas į Sąjungą turėtų būti sustabdytas, kad būtų apsaugota Sąjungos gyvūnų sveikatos būklė;
(10)
Kanada, Čilė ir Jungtinės Amerikos Valstijos pateikė atnaujintą informaciją apie jų teritorijose susiklosčiusią epizootinę padėtį, susijusią su LPPG, dėl kurios sustabdytas tam tikrų produktų įvežimas į Sąjungą, kaip nustatyta Įgyvendinimo reglamento (ES) 2021/404 V ir XIV prieduose;
(11)
visų pirma Kanada pateikė atnaujintą informaciją apie jos teritorijoje susiklosčiusią epizootinę situaciją, susijusią su LPPG protrūkiu naminių paukščių ūkyje Britų Kolumbijos provincijoje, kuris buvo patvirtintas 2023 m. balandžio 28 d.;
(12)
be to, Čilė pateikė atnaujintą informaciją apie jos teritorijoje susiklosčiusią epizootinę situaciją, susijusią su LPPG protrūkiu naminių paukščių ūkyje Metropoliteno regione, kuris buvo patvirtintas 2023 m. birželio 4 d.;
(13)
Jungtinės Amerikos Valstijos taip pat pateikė atnaujintą informaciją apie jos teritorijoje susiklosčiusią epizootinę situaciją, susijusią su 13 LPPG protrūkių naminių paukščių ūkiuose Mičigano (3), Nebraskos (1), Niujorko (1), Šiaurės Dakotos (3), Pensilvanijos (3), Pietų Dakotos (1) ir Viskonsino (1) valstijose, kurie buvo patvirtinti 2022 m. balandžio 8 d. – 2023 m. kovo 3 d.;
(14)
Kanada, Čilė ir Jungtinės Amerikos Valstijos dar pateikė informaciją apie priemones, kurių imtasi siekiant užkirsti kelią tolesniam LPPG išplitimui.
Visų pirma po minėtų tos ligos protrūkių Kanada, Čilė ir Jungtinės Amerikos Valstijos įgyvendino likvidavimo politiką, kad būtų suvaldytas ir apribotas šios ligos išplitimas, ir, įgyvendinusios likvidavimo strategiją užkrėstuose naminių paukščių ūkiuose savo teritorijose, taip pat atliko būtinuosius valymo ir dezinfekavimo veiksmus;
(15)
Komisija įvertino Kanados, Čilės ir Jungtinių Amerikos Valstijų pateiktą informaciją.
Komisija mano, kad Kanada, Čilė ir Jungtinės Amerikos Valstijos pateikė tinkamas garantijas, kad gyvūnų sveikatos padėtis, dėl kurios sustabdytas įvežimas, nebekelia grėsmės gyvūnų ar visuomenės sveikatai Sąjungoje ir kad dėl to naminių paukščių prekių įvežimas į Sąjungą iš Kanados, Čilės ir Jungtinių Amerikos Valstijų atitinkamų zonų, iš kurių buvo sustabdytas įvežimas į Sąjungą, turėtų būti iš naujo leidžiamas;
(16)
todėl Įgyvendinimo reglamento (ES) 2021/404 V ir XIV priedai turėtų būti iš dalies pakeisti, kad būtų atsižvelgta į dabartinę epizootinę padėtį, susijusią su LPPG Kanadoje, Čilėje, Jungtinėje Karalystėje ir Jungtinėse Amerikos Valstijose;